Priit Sibul

Priit Sibul (sündinud 31. detsembril 1977 Valgas) on Eesti poliitik. Ta on XV Riigikogu liige.

 Elulugu 
Priit Sibul on lõpetanud 1996. aastal Valga Gümnaasiumi, 1998. aastal Tallinna Majanduskooli rahanduse ja krediidi erialal ja 2007. aastal Tartu Ülikooli majandusteaduskonna ärijuhtimise erialal.

Ta on töötanud Maksuametis revidendina ja aastatel 1998–2000 pearevidendina. 2001. aastal oli ta Tallinna linnavalitsuses spetsialist. 

Priit Sibul on Erakonna Res Publica üks asutajaid 1999. aastal, aastatel 2001–2007 oli ta Erakonna Res Publica arendusjuht ja tegevsekretär.

Aastatel 2007–2011 oli ta Põlva maavanem. 

12. juunil 2011 valiti ta Isamaa ja Res Publica Liidu peasekretäriks, kuid lahkus sellelt kohalt 2012. aasta oktoobris.Rapp, Jaan. Priit Sibul taandub peasekretäri kohalt. Lõuna-Eesti Postimees, 17. oktoober 2012. 8. juunil 2017 kinnitas Isamaa ja Res Publica Liidu volikogu Priit Sibula taas erakonna peasekretäriks.IRL-i peasekretäriks kinnitati Priit Sibul. ERR, 8. juuni 2017. Sellel ametikohal oli ta Isamaa Erakonna liikmena 2023. aastani.

Alates 1999. aastast on ta kandideerinud Valga linnavolikokku, ta valiti volikokku 2004. ja 2009. aastal.

Priit Sibul on olnud XII, XIII ja XIV Riigikogu (fraktsiooni esimees 2015–2017, 2019–2021, 2022–2023, aseesimees 2017–2019, 2021–2022) liige ning on XV Riigikogu liige.

Ta on seotud apteegireformi tagasipööramisega, mida on nimetatud korruptiivseks sammuks."Riigikogus anti sisse apteegireformi tühistav ravimiseaduse eelnõu" ERR, 10. detsember 2019"Ossinovski: apteegireformi peatamine haiseb korruptsiooni järele" ERR, 11. detsember 2019

 Isiklikku 

Priit Sibul on abielus, tal on viis last: kaks tütart ja kolm poega.

Ta on õigeusklik ja EAÕK Saatse Püha Paraskeva koguduse liige. Ta on panustanud palju Ilmjärve kiriku taastamisse, kus ta on kiriku kellamees.

Isa kaudu on Sibul juurtelt seto, mistõttu Sibul mõistab seto keelt.

Viited

 Välislingid 
Priit Sibula info Riigikogu kodulehel
Priit Sibula blogi

Kategooria:Isamaa Erakonna poliitikud
Kategooria:XII Riigikogu liikmed
Kategooria:XIII Riigikogu liikmed
Kategooria:XIV Riigikogu liikmed
Kategooria:XV Riigikogu liikmed
Kategooria:Põlva maavanemad
Kategooria:Sündinud 1977
Kategooria:Tallinna Majanduskooli vilistlased